VaTsvangirai Vanoti Nhaurirano Hakuna Kwadziri Kuenda
Botswana inotiwo nhaurirano dzikakundikana, VaMugabe ngavatemerwe zvirango nenyika dzemu Africa.
Nhaurirano pakati peMDC neZanu-PF dzakatanga muJohannesburg neChipiri, dzapinda muzuva reChipiri neChitatu. Vane ruzivo nezviri kuitika vanoti nhaurirano idzi hakuna kwadziri kuenda sezvo paine kusawirirana pakati pemapato ari munhaurirano idzi. Mutungamiri weMDC, VaMorgan Tsvangirai, vatsinhirawo kuti hapana chiri kubuda munhaurirano idzi. VaTsvangirai vanoti vaimbova mutungamiri weSouth Africa, VaThabo Mbeki, vakundikana kuva mutongi gava pagakava iri, nekudaro vanofanira kusiya basa rekuyananisa. Asi vane ruzivo nezviri kuitika vanoti mutungamiri mutsva weSouth Africa, VaKgalema Monthlante, vanonzi vakurudzira VaTsvangirai kuti vagare pasi naVaMbeki vataurirane. Asi MDC inoti kugara pasi naVaMbeki kupedzera hoko padehwe retsindi. VaMbeki vanonzi vabvumawo kuti zvose zvakaunzwa patafura neMDC zvitaurwe nezvazvo munhaurirano idzi. Izvi zvinosanganisira nyaya yevamiriri vanoendeswa kune dzimwe nyika, magavhuna uye kugovanwa zvakafanira kwemapazi ose ehurumende. Nyika dzakawanda dzinoti hadzichafare nezviri kuitika muZimbabwe. Gurukota rezvekudyidzana nedzimwe nyika muBotswana, VaPhando Skelemani, vanoti nyika dzemuSADC nedzemuAfrica dzinofanira kutemera VaMugabe zvirango nekuti zvenhaurirano zvakundikana. VaJoy Mabhenge vanoongorora nyaya dzezvematongerwo enyika. VaMabhenge vaudza Blessing Zulu weStudio7 kuti VaMugabe vari kuomesa musoro nekuti vaona kuti SADC izizi risina nyanga. Dzimwe Nhau Kubva kuStudio7...